Jan Michał Budar
Jan Michał Budar (němsce Johann Michael Buder; * 9. decembra 1713 w Hornjej Hórce; † 25. nowembra 1789 runje tam) bě ryćerkubler, prawiznik a zakitowar serbskich roboćanow. Wón załoži załožbu za njezamóžitych Serbow.
Žiwjenje[wobdźěłać]
Jan Michał Budar, syn ryćerkublerja, wopyta w Budyšinje łaćonsku šulu a studowaše w Lipsku prawnistwo. Jako prawiznik běše zapisany do rjada sakskich adwokatow. W rozswětlerskim duchu zarjadowaše wón swoje kubła sam. Tež hdyž Budar zemjanskeho pochada njeběše, bě wón jako knjez nad Hornjej Hórku, kotraž słušeše tehdy k sakskim Mišnjanskim hamtskim wobwodźe Stołpin, njewotwisny wot łužiskich knježkow. Přećiwo nim zastupowaše prawo serbskich burow – husto bjezpłatnje abo za niske zarunanje.
Hižo 22 lět do jeho smjeće, w lěće 1767, přepoda Jan Michał Budar hamtej w Stołpinje swoje zawostajenstwo, w kotrymž wón cyłe swoje nahladne zamóženje serbskej chudźinje Hornjeje a Delnjeje Łužicy a Mišnjanskeje (njehladajo na konfesionalnu přisłušnosć) namrěje. Hakle 40 lět po jeho smjerći so pak z realizowanjom wotkazanja započinaše. Załožba skutkowaše hač do 20. lětstotka.
W lěće 1867 počesćichu jeho Serbja z pomnikom w Budestecach a składnostnje 300tych narodnin so w lěće 2013 při jeho ródnym domje w Hornjej Hórce wopomnjenska tafla wotkry.
Žórło[wobdźěłać]
- Frido Mětšk: Budar, Jan Michał. W: Jan Šołta, Pětr Kunze, Franc Šěn (wud.): Nowy biografiski słownik k stawiznam a kulturje Serbow. Ludowe nakładnistwo Domowina, Budyšin 1984, s. 81
szl_Latn szl_Latn hrv_Latn szl_Latn szl_Latn szl_Latn szl_Latn szl_Latn